ชาวประมงพื้นบ้านจังหวัดสงขลา เร่งนำเรือเข้าฝั่ง หลังคลื่นลมในทะเลมีกำลังแรง
สภาพคลื่นลมบริเวณชายฝั่งจังหวัดสงขลา ที่บ้านบ่ออิฐ ตำบลเกาะแต้ว อำเภอเมือง จังหวัดสงขลา ยังไม่รุนแรงมากนัก ชาวประมงพื้นบ้านที่นำอวนปูออกไปวางทิ้งไว้กลางทะเล  เมื่อ 3 วันที่ผ่านมา ได้นำเรือออกไปเก็บอวนปูกลับเข้าฝั่งก่อนที่คลื่นลมในทะเลอ่าวไทยจะมีกำลังแรงขึ้น เนื่องจากศูนย์อุตุนิยมวิทยาภาคใต้ฝั่งตะวันออก พึ่งประกาศภาคใต้ฝั่งตะวันออกเข้าสู่ฤดูมรสุมลมตะวันออกเฉียงเหนือแล้ว ตั้งแต่วันที่ 2 พฤศจิกายนชที่ผ่านมา ช่วงเช้าวันนี้ ได้มีการออกประกาศเตือนต่อเนื่องฉบับที่ 4 (27/2564) เรื่อง ฝนตกหนักถึงหนักมากบริเวณภาคใต้ฝั่งตะวันออกตอนล่าง เนื่องจากหย่อมความกดอากาศต่ำที่ปกคลุมบริเวณประเทศมาเลเซียมีกำลังอ่อนลง แต่ยังส่งผลให้บริเวณภาคใต้ฝั่งตะวันออกตอนล่าง ยังคงมีฝนตกต่อเนื่องและมีฝนตกหนักบางแห่ง ขอให้ประชาชนในพื้นที่เสี่ยงภัยของจังหวัดนครศรีธรรมราช พัทลุง สงขลา ปัตตานี ยะลา และนราธิวาส ระมัดระวังอันตรายจากฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก สำหรับอ่าวไทยตอนล่าง ทะเลมีคลื่นสูง 1-2 เมตร ส่วนบริเวณที่มีฝนฟ้าคะนองคลื่นสูง มากกว่า 2 เมตร ขอให้ชาวเรือเดินเรือด้วยความระมัดระวังและหลีกเลี่ยงการเดินเรือบริเวณที่มีฝนฟ้าคะนอง ขอให้ประชาชนติดตามข่าวพยากรณ์อากาศจากศูนย์อุตุนิยมวิทยาภาคใต้ฝั่งตะวันออกอย่างใกล้ชิด